Chkixol ri winaq ri e bꞌenaq pa ri tinimit Jerusalén che qꞌijilanik pa ri nimaqꞌij,
e kꞌo jujun winaq aj Grecia.
We winaq riꞌ xeopan rukꞌ ri tat Felipe ri aj Betsaida re Galilea,
xkibꞌochiꞌj,
xkibꞌij che:
Tat,
käqaj käqil u wäch ri Jesús,
—xecha che.
Ri tat Felipe xeꞌk,
xubꞌij che ri tat Andrés.
Te kꞌu riꞌ ri kiebꞌ chik xebꞌeꞌk,
xeꞌkibꞌij che ri Jesús.
Te riꞌ ri Jesús xubꞌij chke:
Xuriq ri qꞌij ri känimarisax nu qꞌij in,
in riꞌ ri Ralkꞌual ri Dios ri Qas Winaq.
Qas tzij kinbꞌij chiwe,
chi we man käqaj ri jun u waqꞌäch triko pa ri ulew rech käqꞌayik,
tajin wi riꞌ xaq jun u waqꞌäch triko.
We kꞌu käqꞌayik,
kätux na riꞌ,
kuya kꞌu na kꞌia u wäch.
Apachin ta ne ri loqꞌ käril wi ru kꞌaslemal,
käkäm na waꞌ ri winaq riꞌ,
kutzaq na ronojel.
Apachin kꞌu ri man loqꞌ taj käril wi ru kꞌaslemal cho we uwächulew,
kutoꞌ na u wiꞌ riꞌ,
kuriq kꞌu na ri kꞌaslemal ri man kꞌo tä u kꞌisik.
We kꞌo jun ri kraj käpatänin chwe,
chpet wukꞌ.
Jawijeꞌ kꞌu ri kinkꞌoji wi,
chilaꞌ xuqujeꞌ käkꞌoji wi na ri patänil we.
We kꞌo jun ri käpatänin chwe,
käyiꞌ na u qꞌij rumal ri nu Tat,
—xcha chke.
Sibꞌalaj kꞌäx kinnaꞌ pa wanimaꞌ kämik.
¿Jas ta kꞌu lo ri kinbꞌij na?
¿A kinbꞌij ta kꞌut:
“Tat,
chintoꞌ la chuwäch ri käpe na pa nu wiꞌ kämik”?
Are kꞌu waꞌ nu patän in petinaq,
—xcha ri Jesús.
Tat,
nimarisaj bꞌaꞌ la u qꞌij ri bꞌiꞌ la,
—xchaꞌ.
Te kꞌu riꞌ kꞌo Jun ri xchꞌaw loq chikaj ri xubꞌij:
Nu nimarisam u qꞌij,
kinnimarisaj kꞌu na u qꞌij jumul chik,
—xchaꞌ.
Are kꞌu ri winaq ri e kꞌo chilaꞌ ri tajin ketatabꞌenik xkibꞌij chi are jun kiäqulja ri xtatajik.
Nikꞌiaj chik xkibꞌij:
Are jun ángel ri xchꞌaw rukꞌ,
—xechaꞌ.
Te riꞌ ri Jesús xubꞌij chke:
Man rumal tä wech in xtatajik chi kꞌo Jun ri xchꞌaw loq chikaj,
xane rumal iwech ix.
Kämik waꞌ ri qꞌij ri käqꞌat tzij puwiꞌ we uwächulew riꞌ.
Kämik ri qꞌij ri käpaqchix apan ri jun ri kätaqan puwiꞌ we uwächulew.
Aretaq kꞌut ri in kinwalijisax chikaj,
konojel kekaꞌy na chwe,
sibꞌalaj käkikajmaj kꞌu na nu wäch,
—xcha ri Jesús chke.
Xubꞌij waꞌ we tzij riꞌ chuqꞌalajisaxik jas u wäch kämikal kuriq na.
Xechꞌaw kꞌu ri winaq,
xkibꞌij che:
Ri uj qa tom u sikꞌixik pa taq ri qa wuj re ri Pixabꞌ chi ri Cristo käkꞌasi na pa taq ri qꞌij ri junabꞌ ri kepetik.
¿Jas kꞌu che käbꞌij la chi ri Ralkꞌual ri Dios ri Qas Winaq käwalijisax na chikaj?
¿Jachin chi kꞌu riꞌ ri Ralkꞌual ri Dios ri Qas Winaq?
—xecha che.
Te riꞌ ri Jesús xubꞌij chke:
Kämik riꞌ kꞌä kꞌo na ri saqil iwukꞌ,
xa kꞌu kiebꞌ oxibꞌ qꞌij chik kꞌolik.
Chixbꞌin bꞌaꞌ chanim ri kꞌä kꞌo ri saqil iwukꞌ,
rech man kixkanaj tä kan pa qꞌequm.
Jachin kꞌu ri käbꞌin pa qꞌequm,
man kuchꞌobꞌ tä riꞌ jawijeꞌ ri keꞌ wi.
Chixkojon che ri saqil kämik,
ri kꞌä kꞌo na ri saqil iwukꞌ.
Je riꞌ rech ri ix,
ix winaq chik rech ri saqil,
—xcha ri Jesús chke.
Xuwi xbꞌitaj waꞌ we tzij riꞌ rumal ri Jesús,
xeꞌ ri Areꞌ,
xukꞌuꞌ ribꞌ chkiwäch.